Policarpo Toro

Policarpo Toro, celým menom: Policarpo Toro Hurtado (* 6. február 1856, Melipilla, Čile – † 1921, Santiago, Čile) bol dôstojník čilského vojenského námorníctva a veliteľ expedície, ktorá v roku 1888 pripojila Veľkonočný ostrov k Čile.

Životopis 
Narodil sa ako syn poľnohospodárskych veľkostatkárov. 17. februára 1871 vstúpil do čilskej vojenskej námornej akadémie kapitána Artura Prata, kde dosiahol hodnosť námorného kadeta. Slúžil na korvete Esmeralda 1. O dva roky neskôr sa ako námorný dôstojnícky kadet zúčastnil expedície do Magalhãesovho prielivu s cieľom vypracovať mapu mesta Punta Arenas. V roku 1875 cestoval prvý raz na palube O'Higginsovej korvety na Veľkonočný ostrov. Oficiálne to bola expedícia s vedeckým zameraním s cieľom „vykonať prieskum a mapovať ostrov“. Objavila však  pochmúrny výhľad a veľmi zlé životné podmienky jeho domorodých obyvateľov. V tej dobe trpeli zneužívaním od iných expedícií, ktoré tam prišli so zámerom hľadať otrokov a prírodné bohatstvo. Keď sa vrátil, snažil sa získať podporu vplyvných ľudí, aby sa pokúsili zmeniť ich postavenie a dosiahnuť čilskú zvrchovanosť nad Veľkonočným ostrovom. (Podľa názorov politológov však v skutočnosti išlo hlavne o zisk, keďže ostrov po pripojení (anexii) Čile dlhodobo prenajalo zahraničným podnikateľom.)

V roku 1876 Policarpo Toro už s hodnosťou poručíka cestoval do Británie na palube obrnenej fregaty Almirante Cochrane. Jeho pobyt v Európe bol plánovaný na dlhšie obdobie. Mal sa podieľať na rôznych vojenských námorných aktivitách s britským kráľovským vojenským námorníctvom (Royal Navy). S cieľom posilniť prítomnosť britskej flotily v Stredozemnom mori počas krymskej vojny medzi Ruskom a Tureckom. Nasledovalo jeho turné po mnohých pobrežiach Európy. Jeho pracovnou náplňou bolo pozorovanie systému velenia a fungovania britského kráľovského námorníctva aj návšteva ich vojenských námorných základní. 

Do Čile sa vrátil po vypuknutí vojny v Tichomorí. Slúžil na ozbrojenom transportnom člne Vapor Loa počas blokády prístavného meta Iquique. Krátko nato, 8.októbra 1879, sa opäť s fregatou Almirante Cochrane zúčastnil námornej bitky pri ostrove Angamos. Potom slúžil ako dôstojník pri vylodení v prístave Pisagua a neskôr počas druhej blokády Iquique, v Arice, Mollende a vylodení na Ilo. A znova na palube obrnenej fregaty Almirante Cochrane, podporiac čilské námorné delostrelectvo, ktoré sa na vrchu Morro de Arica zúčastnilo ďalšej blokády  Callao (prístav Callao – Peru). Za jeho službu počas toho obdobia, bol Policarpo Toro povýšený na hodnosť poručík a vymenovaný do funkcie zástupca veliteľa delového člna Magellan. Lenže situácia si v januári 1881 vynútila aby išiel znova podporovať armádu ako veliteľ lodného delostrelectva na fregate Almirante Cochrane, vzhľadom na jeho palebnú účinnosť v bojoch o pobrežie okresu Chorrillos a peruánskeho Miraflores. 

Po ukončení námornej vojny bol Policarpo v roku 1883 menovaný za profesora na Námornej akadémii a povýšený na nadporučíka. O tri roky neskôr obsadil riadiacu pozíciu v čilskom námorníctve na palube čilskej vojnovej lode korvety Abtao. Popri tom  naďalej vyučoval. V roku 1886 ho znovu zavolali na Veľkonočný ostrov. Videl, že životné podmienky ostrovanov sa nezlepšili, ale zhoršili. Rozhodol sa napísať pamäti. Snažil sa prezidenta Josého Manuela Balmacedu presvedčiť, aby Veľkonočný ostrov pripojil k Čile.

Po získaní právomoci zastupovať prezidenta vo vyjednávaniach, dostal Policarpo Toro za úlohu zabezpečiť, aby nemohol žiadny iný štát vyhlásiť ostrov za vlastný. Po sérii rokovaní medzi Čile, Francúzskom a Tahiti tieto vyústili do konečnej zmluvy s kráľom Veľkonočného ostrova Atami Tekenom a podpisu memoranda o pripojení. Ústna tradícia uvádza, že zmocnenec Policarpo Toro ostrovnému kráľovi Atami Tekenovi ponúkol tašku s peniazmi, kráľ ich však rezolútne odmietol, poznamenajúc: "aby vaše ponúkané peniaze neznamenali že som ako nejaký Kaledónec, a že sme vám predali nejakú krajinu”.

Neskôr bol Policarpo Toro vymenovaný za riaditeľa čilskej vojenskej námornej školy Grumetes, kde zúročil všetky znalosti získané na  pobyte v Anglicku. V roku 1891 počas čilskej občianskej vojny zostal lojálny prezidentovi Balmacedaovi, na rozdiel od väčšiny armádnych dôstojníkov. Bol zatknutý a následne prepustený.

V roku 1893 mu nový prezident Jorge Montt udelil milosť a námorníctvo ho poslalo do dôchodku. Bol penzionovaný v Santiagu, kde v roku 1921 ako 65 ročný zomrel. Policarpo Toro vstúpil do dejín ako muž, ktorý sa pričinil o pripojenie Veľkonočného ostrova k  Čile.

Externé odkazy

Čilské  vojenské osobnosti
Osobnosti na čilských poštových známkach